मर्यादित प्रेस होस् भन्ने कुरा अरूले भनेर हुँदैन। त्यसमा प्रेस आफैं मर्यादित हुनुपर्छ। गुणस्तरीयता र विश्वसनीयताको आधारमा मर्यादाक्रम निर्धारण हुन्छ। अहिले राम्रा मिडिया र राम्रा सञ्चारकर्मी पनि दुखित हुनुपर्ने अवस्था छ। कुनै परीक्षण (भेरिझाइ) गर्नु नपर्ने, पुष्टि हुन नसक्ने, पुष्टि गर्न नपर्ने एक प्रकारको भ्रमित सूचना प्रवाहले हाम्रो जस्तो पछौटे समाजका निम्ति खतरनाक एटम बम पड्काए जस्तो हुन जान्छ। त्यसबाट हाम्रो मिडिया क्षेत्र बच्न जरुरी छ। हाम्रा मिडियाहरूले सही र तत्थ्यपरक सूचना दिनुपर्नेछ। त्यसै शुरूमा भनेजस्तै कर्पोरेट, स्वरोजगार र सरकारी संरक्षणको कल्चरबाट हुर्किरहेको मिडियालाई अब अलिकति पृथक ढंगले लैजानुपर्ने देखिन्छ।
